Prins Andreas van Griekeland en Denemarke - Wikipedia
Prins Andreas van Griekeland en Denemarke
Prins Andreas van Griekeland en Denemarke, dikwels ook prins Andrew genoem (Grieks: Ανδρέας; 2 Februarie 1882 - 3 Desember 1944), van die Huis van Sleeswyk-Holstein-Sonderburg-Glücksburg was die sewende kind en vierde oudste seun van koning George I van Griekeland en sy vrou, Olga Konstantinowna van Rusland. Hy was ’n kleinseun van Christiaan IX van Denemarke en die pa van prins Philip, Hertog van Edinburg.
Prins van Griekeland en Denemarke
Portret deur Philip de László, 1913.
Prinses Alice van Battenberg
(1882-02-02)2 Februarie 1882,
3 Desember 1944 (op 62),
Prins Andreas en sy vrou, prinses Alice.
Prins Andreas het vroeg met militêre opleiding begin en was ’n offisier in die Griekse weermag. Hy het onder meer in die Balkanoorloë diens gedoen.
Koning George I is in 1913 in ’n sluipmoordaanval dood en Andreas se oudste broer, Konstantyn, het hul pa opgevolg. Tydens die Eerste Wêreldoorlog was daar ontevredenheid oor Konstantyn se beleid van neutraliteit, en dit het daartoe gelei dat hy geabdikeer het. Die grootste deel van die koningsgesin, Andreas inkluis, is verban.
Toe hulle ’n paar jaar later terugkeer, het Andreas diens gedoen in die Grieks-Turkse Oorlog (1919-1922), maar sake het skeefgeloop vir Griekeland. Andreas is deels verantwoordelik gehou vir die verlies van Griekse grondgebied en hy is in 1922 ’n tweede keer verban omdat hy daaraan skuldig bevind is dat hy bevele van sy bevelvoerder verontagsaam het. Hy en sy gesin het na Parys, Frankryk, gevlug waar hulle aan die buitewyke van die stad gewoon het.
Teen 1930 was Andreas vervreem van sy vrou, prinses Alice van Battenberg, die dogter van prins Ludwig van Battenberg en prinses Victoria van Hesse-Darmstad. Hy het in Frankryk agtergebly en vir die res van sy lewe in die suide van die land gewoon, terwyl sy vrou en kinders na haar familie in Brittanje teruggekeer het.
Andreas se enigste seun, prins Philip, het in Engeland grootgeword onder toesig van sy ma se broers en het tydens die Tweede Wêreldoorlog in die Britse vloot diens gedoen. Hy is in 1947 getroud met prinses Elizabeth, later koningin Elizabeth II van die Verenigde Koninkryk. Al vier Andreas se dogters het met Duitsers getrou, van wie drie Nazi-bande gehad het.
Hy is in 1944 in Monte Carlo, Monaco, dood nadat hy sy vrou en seun in 1939 laas gesien het. Hy is eers in die Russies-Ortodokse Kerk in Nice begrawe, maar in 1946 is sy oorskot geskuif na die koninklike begraafplaas naby Athene.
Heald, Tim (1991). The Duke: A Portrait of Prince Philip. Londen: Hodder and Stoughton. ISBN 0-340-54607-7
Vickers, Hugo. (2000). Alice, Princess Andrew of Greece. Londen: Hamish Hamilton. ISBN 0-241-13686-5
Prins Andreas van Griekeland (1930). Towards Disaster: The Greek Army in Asia Minor in 1921 Londen: John Murray.
Wikimedia Commons het meer media in die kategorie Prins Andreas van Griekeland en Denemarke.
Ontsluit van "https://af.wikipedia.org/w/index.php?title=Prins_Andreas_van_Griekeland_en_Denemarke&oldid=1894034"
Last edited on 18 Januarie 2019, at 08:26